Document ID: 32003D0802

Απόφαση της Επιτροπής
της 14ης Νοεμβρίου 2003
περί αναθέσεως, σε εκτελεστικούς φορείς, της διαχείρισης της κοινοτικής ενίσχυσης για προενταξιακά μέτρα, στους τομείς της γεωργίας και της αγροτικής ανάπτυξης, τα οποία εφαρμόζονται στη Δημοκρατία της Πολωνίας κατά την προενταξιακή περίοδο
(2003/802/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1266/1999 του Συμβουλίου, της 21ης Ιουνίου 1999, σχετικά με το συντονισμό της βοήθειας προς τις υποψήφιες χώρες στο πλαίσιο της προενταξιακής στρατηγικής και για την τροποποίηση του κανονισμού (ΕΟΚ) αριθ. 3906/89(1), και ιδίως το άρθρο 12 παράγραφος 2,
τον κανονισμό (ΕΚ) αριθ. 1268/1999 του Συμβουλίου, της 21ης Ιουνίου 1999, σχετικά με την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη στις υποψήφιες χώρες της Κεντρικής και Ανατολικής Ευρώπης κατά την προενταξιακή περίοδο(2), όπως τροποποιήθηκε τελευταία από τον κανονισμό (ΕΚ) αριθ. 696/2003(3), και ιδίως το άρθρο 4 παράγραφοι 5 και 6,
Εκτιμώντας τα ακόλουθα:
(1) Το ειδικό πρόγραμμα ένταξης για τη γεωργία και την αγροτική ανάπτυξη για τη Δημοκρατία της Πολωνίας (που εφεξής καλείται "Sapard") εγκρίθηκε με την απόφαση της Επιτροπής της 18ης Οκτωβρίου 2000(4), όπως τροποποιήθηκε τελευταία από την απόφαση της Επιτροπής της 1ης Αυγούστου 2003, σύμφωνα με το άρθρο 4 παράγραφος 5 του κανονισμού (ΕΚ) αριθ. 1268/1999.
(2) Η κυβέρνηση της Πολωνίας και η Επιτροπή, ενεργώντας εξ ονόματος της Ευρωπαϊκής Κοινότητας, υπέγραψαν στις 25 Ιανουαρίου 2001 την πολυετή χρηματοδοτική συμφωνία η οποία θεσπίζει το τεχνικό, νομικό και διοικητικό πλαίσιο για την εκτέλεση του προγράμματος Sapard, όπως τροποποιήθηκε τελευταία με την ετήσια χρηματοδοτική συμφωνία για το 2003, η οποία υπεγράφη στις 4 Ιουνίου 2003 και άρχισε να ισχύει στις 10 Ιουνίου 2003.
(3) Για την υλοποίηση ορισμένων μέτρων που καθορίζονται στο Sapard ορίστηκε από την αρμόδια αρχή της Δημοκρατίας της Πολωνίας ένας οργανισμός Sapard. Το ταμείο εθνικών πόρων του Υπουργείου Οικονομικών έχει οριστεί για τα χρηματοοικονομικά καθήκοντα που πρόκειται να ασκήσει στο πλαίσιο της υλοποίησης του Sapard.
(4) Με βάση μια κατά περίπτωση ανάλυση της ικανότητας διαχείρισης εθνικών και τομεακών προγραμμάτων/έργων, των διαδικασιών δημοσιονομικού ελέγχου και των δομών όσον αφορά τα δημόσια οικονομικά, όπως προβλέπεται στο άρθρο 12 παράγραφος 2 του κανονισμού (ΕΚ) αριθ. 1266/1999, η Επιτροπή εξέδωσε την απόφαση 2002/539/ΕΚ, της 2ας Ιουλίου 2002, για την ανάθεση, σε εκτελεστικούς φορείς, της διαχείρισης της κοινοτικής ενίσχυσης για τα προενταξιακά μέτρα, στους τομείς της γεωργίας και της αγροτικής ανάπτυξης, τα οποία εφαρμόζονται στη Δημοκρατία της Πολωνίας κατά την προενταξιακή περίοδο(5) όσον αφορά ορισμένα μέτρα που προβλέπονται στο Sapard.
(5) Έκτοτε η Επιτροπή προέβη σε περαιτέρω ανάλυση, σύμφωνα με το άρθρο 12 παράγραφος 2 του κανονισμού (ΕΚ) αριθ. 1266/1999, όσον αφορά το μέτρο 4 "Διαφοροποίηση των οικονομικών δραστηριοτήτων στις αγροτικές περιοχές" (που εφεξής καλείται "μέτρο 4") όπως προβλέπεται στο Sapard. Η Επιτροπή θεωρεί ότι, όσον αφορά επίσης τα μέτρα αυτά, η Δημοκρατία της Πολωνίας πληροί τις διατάξεις των άρθρων 4 έως 6 και του παραρτήματος του κανονισμού (ΕΚ) αριθ. 2222/2000 της Επιτροπής, της 7ης Ιουνίου 2000, σχετικά με τον καθορισμό των χρηματοδοτικών κανόνων για την εφαρμογή του κανονισμού (ΕΚ) αριθ. 1268/1999 του Συμβουλίου για την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη σε υποψήφιες χώρες της κεντρικής και ανατολικής Ευρώπης κατά την προενταξιακή περίοδο(6), όπως τροποποιήθηκε τελευταία από τον κανονισμό (ΕΚ) αριθ. 188/2003(7), καθώς και τους ελάχιστους όρους που περιλαμβάνονται στο παράρτημα του κανονισμού (ΕΚ) αριθ. 1266/1999.
(6) Είναι, επομένως, σκόπιμο να αρθεί η απαίτηση της εκ των προτέρων έγκρισης που προβλέπεται στο άρθρο 12 παράγραφος 1 του κανονισμού (ΕΚ) αριθ. 1266/1999 και να ανατεθεί, όσον αφορά το μέτρο 4 "Διαφοροποίηση των οικονομικών δραστηριοτήτων στις αγροτικές περιοχές", στον οργανισμό για την αναδιάρθρωση και τον εκσυγχρονισμό της γεωργίας και στο ταμείο εθνικών πόρων της Δημοκρατίας της Πολωνίας η διαχείριση της ενίσχυσης σε αποκεντρωμένη βάση.
(7) Επειδή όμως οι έλεγχοι που διεξήγαγε η Επιτροπή για το μέτρο 4 "Διαφοροποίηση των οικονομικών δραστηριοτήτων στις αγροτικές περιοχές" βασίζονται σε ένα σύστημα το οποίο δεν λειτουργεί ακόμη πλήρως, όσον αφορά όλα τα σχετικά στοιχεία, ενδείκνυται να ανατεθεί η διαχείριση του προγράμματος Sapard στον οργανισμό για την αναδιάρθρωση και τον εκσυγχρονισμό της γεωργίας και στο ταμείο εθνικών πόρων, σύμφωνα με το άρθρο 3 παράγραφος 2 του κανονισμού (ΕΚ) αριθ. 2222/2000, σε προσωρινή βάση.
(8) Η πλήρης ανάθεση της διαχείρισης του Sapard προβλέπεται μόνο εφόσον θα έχουν διεξαχθεί επιπλέον έλεγχοι, για να διασφαλιστεί ότι το σύστημα λειτουργεί ικανοποιητικά και θα έχουν εφαρμοστεί οι συστάσεις που ενδέχεται να εκδώσει η Επιτροπή όσον αφορά την ανάθεση της διαχείρισης της ενίσχυσης στον οργανισμό για την αναδιάρθρωση και τον εκσυγχρονισμό της γεωργίας και στο ταμείο εθνικών πόρων.
(9) Στις 27 Οκτωβρίου 2003 οι πολωνικές αρχές υπέβαλαν πρόταση σχετικά με τους κανόνες επιλεξιμότητας των δαπανών σύμφωνα με το άρθρο 4 παράγραφος 1 του τμήματος B της πολυετούς χρηματοδοτικής συμφωνίας. Η Επιτροπή καλείται να λάβει απόφαση επί του θέματος,
ΑΠΟΦΑΣΙΖΕΙ:
Άρθρο 1
Αίρεται η απαίτηση της εκ των προτέρων έγκρισης, εκ μέρους της Επιτροπής, της επιλογής των έργων και της σύναψης της σύμβασης για το μέτρο 4 από τη Δημοκρατία της Πολωνίας, όπως προβλέπεται στο άρθρο 12 παράγραφος 1 του κανονισμού (ΕΚ) αριθ. 1266/1999.
Άρθρο 2
Η διαχείριση του προγράμματος Sapard ανατίθεται σε προσωρινή βάση:
1. στον οργανισμό για την αναδιάρθρωση και τον εκσυγχρονισμό της γεωργίας στα πλαίσια του ρόλου του ως οργανισμού Sapard της Δημοκρατίας της Πολωνίας, στη διεύθυνση Al. Jana Pawa II nr 70, PL - 00 175 Warsaw, για την υλοποίηση του μέτρου 4 του Sapard, όπως καθορίζεται στο πρόγραμμα για τη γεωργία και την αγροτική ανάπτυξη, το οποίο εγκρίθηκε με την ανωτέρω αναφερόμενη απόφαση της Επιτροπής, και
2. στο ταμείο εθνικών πόρων του Υπουργείου Οικονομικών της Δημοκρατίας της Πολωνίας, στη διεύθυνση ul. Swietokrzyska 12, PL - 00 916 Warsaw, για τα χρηματοοικονομικά καθήκοντα που πρόκειται να ασκήσει στο πλαίσιο της υλοποίησης του Sapard για το μέτρο 4 για τη Δημοκρατία της Πολωνίας.
Άρθρο 3
Με την επιφύλαξη ενδεχόμενων αποφάσεων για τη χορήγηση ενίσχυσης σε μεμονωμένους δικαιούχους στα πλαίσια του προγράμματος Sapard, όσον αφορά το μέτρο 4 εφαρμόζονται οι κανόνες επιλεξιμότητας των δαπανών τους οποίους πρότεινε η Δημοκρατία της Πολωνίας με το εγχειρίδιο διαχείρισης που απέστειλε στην Επιτροπή στις 27 Οκτωβρίου 2003 και που πρωτοκολλήθηκε στην Επιτροπή με τον αριθμό AGR A/36434.
Βρυξέλλες, 14 Νοεμβρίου 2003.

Labels: 4
19
6
18
15